b'\n_START_ARTICLE_\nTorasemid\n_START_PARAGRAPH_\nTorasemid je, kao i furosemid, diuretik Henleove petlje.\n_START_SECTION_\nDjelovanje\n_START_PARAGRAPH_\nVe\xc5\xbee se na Na+/K+/2Cl- suprijenosnik na luminalnoj membrani debelog segmenta uzlaznog kraka Henleove petlje i blokira povratak natrija u krvotok. Dakako, zbog toga dolazi do pove\xc4\x87anog gubljenja kalija u donjim segmentima nefrona. Sna\xc5\xbeno poti\xc4\x8de izlu\xc4\x8divanje mokra\xc4\x87e, ovisno o dozi sve dok se ne postigne visoki plato. Pri ni\xc5\xbeim dozama, obzirom na stupanj i trajanje diureze nalikuje diureticima tiazidskog reda.\n_START_SECTION_\nPrimjena\n_START_PARAGRAPH_\nKoristi se za lije\xc4\x8denje hipertenzije, edema zbog kongestivnog sr\xc4\x8danog zatajenja te edema zbog bolesti jetre ili bubrega. Tako\xc4\x91er, koristi se i u slu\xc4\x8dajevima plu\xc4\x87nog edema. Potentniji je od furosemida i definirana dnevna doza torasemida iznosi 15 mg.\n_START_SECTION_\nNuspojave\n_START_PARAGRAPH_\nTorasemid ne smiju uzimati pacijenti koji pate od zatajenja bubrega, u hepati\xc4\x8dkoj komi i pretkomi, u slu\xc4\x8dajevima hipotenzije, trudno\xc4\x87e i dojenja te sr\xc4\x8danih aritmija. Ako postoje hipokalijemija, hiponatrijemija, hipovolemija te poreme\xc4\x87aji mokrenja treba ih korigirati prije po\xc4\x8detka lije\xc4\x8denja torasemidom. Pri dugotrajnom lije\xc4\x8denju torasemidom, preporu\xc4\x8duje se redovito pra\xc4\x87enje vrijednosti elektrolita, glukoze, mokra\xc4\x87ne kiseline, kreatinina i lipida u krvi._NEWLINE_Kao i pri primjeni drugih diuretika, ovisno o dozi i trajanju lije\xc4\x8denja, mo\xc5\xbee do\xc4\x87i do poreme\xc4\x87aja ravnote\xc5\xbee vode i elektrolita, posebice pri zna\xc4\x8dajno smanjenom unosu soli. Mo\xc5\xbee do\xc4\x87i do hipokalijemije (posebice uz prehranu siroma\xc5\xa1nu kalijem, uz povra\xc4\x87anje i proljev, pretjerano tro\xc5\xa1enje laksativa ili u slu\xc4\x8daju zatajenja jetre)._NEWLINE_Ako je diureza zna\xc4\x8dajna, posebice na po\xc4\x8detku lije\xc4\x8denja i u starijih bolesnika, mogu se pojaviti simptomi i znaci manjka elektrolita i volumena krvi kao \xc5\xa1to su: glavobolja, vrtoglavica, hipotenzija, slabost, pospanost, konfuzna stanja, gubitak apetita i gr\xc4\x8devi. Mo\xc5\xbee do\xc4\x87i do povi\xc5\xa1enja mokra\xc4\x87ne kiseline, glukoze i lipida._NEWLINE_Napomena: Ovaj tekst ili jedan njegov dio je preuzet s neko\xc4\x87 aktivnih danas ugaslih internetskih stranica Farmakologija.com. Vidi Dozvola Farmakologija.com.'